b'\n_START_ARTICLE_\nMarc Gasol i S\xc3\xa0ez\n_START_SECTION_\nEuropa\n_START_PARAGRAPH_\nKao tinejd\xc5\xbeer, Gasol je \xc5\xbeivio u SAD-u, gdje je nastupao za srednju \xc5\xa1kolu "Lausanne Collegiate School of Memphis". Me\xc4\x91utim, nakon zavr\xc5\xa1etka srednje \xc5\xa1kole vratio se je u \xc5\xa0panjolsku. Njegov prvi klub bilo je \xc5\xa1panjolski prvoliga\xc5\xa1 FC Barcelona, ali kasnije je pre\xc5\xa1ao u redove Akasvayu Girone. U Gironi je proveo dvije sezone, a posljednjoj sezoni postizao je prosje\xc4\x8dno 16,2 ko\xc5\xa1a i 8,3 skokova po utakmici. Bio je izabran i za najkorisnijeg igra\xc4\x8da \xc5\xa1panjolskog prvenstva 2008.\n_START_SECTION_\nNBA\n_START_PARAGRAPH_\nIzabran je u 2. krugu (48. ukupno) NBA drafta 2007. od strane Los Angeles Lakersa. U velja\xc4\x8di 2008., prava na njega predali su Memphisu u velikoj zamjeni u kojoj je njegov brat Pau zavr\xc5\xa1io u Lakersima. 3. srpnja 2008., Gasol je potpisao trogodi\xc5\xa1nji ugovor za Memphis Grizzliese._NEWLINE_U listopadu 2008., Gasol je zabilje\xc5\xbeio je u\xc4\x8dinak od 10+ poena u 10 odigranih utakmica zaredom. Tijekom sezone je iz igre ga\xc4\x91ao s 53\xc2\xa0% uspje\xc5\xa1nosti, \xc4\x8dime je postao najprecizniji strijelac iz igre u povijesti kluba osnovanog 1995. godine u Vancouveru. Skinuo je upravo rekord starijeg brata, koji je iz igre ga\xc4\x91ao s 51.8% uspje\xc5\xa1nosti tijekom sezone 2001./02., tako\xc4\x91er njegove debitantske.\n_START_SECTION_\n\xc5\xa0panjolska reprezentacija\n_START_PARAGRAPH_\nMarc je \xc4\x8dlan \xc5\xa1panjolske ko\xc5\xa1arka\xc5\xa1ke reprezentacije. S reprezentacijom je osvojio zlatnu medalju na Svjetskom prvenstvu u Japanu 2006., srebrnu medalju na Europskom prvenstvu u \xc5\xa0panjolskoj 2007., srebrnu medalju na Olimpijskim igrama u Pekingu 2008. te zlatnu medalju na Europskom prvenstvu u Poljskoj 2009. godine.\n_START_SECTION_\nZanimljivosti\n_START_PARAGRAPH_\nSrednja \xc5\xa1kola Lausanne u Memphisu, koju je Marc poha\xc4\x91ao od 2001. do 2003. godine, umirovila je njegov dres s brojem 33.Radi se o prvom takvom iskazivanju po\xc4\x8dasti u povijesti \xc5\xa1kole, u \xc4\x8dijoj je mom\xc4\x8dad Marc ostavio neizbrisiv trag. Tijekom dviju godina igranja za Lausanne, \xc5\xa1panjolski je centar postizao 26 ko\xc5\xa1eva uz 13 skokova i \xc5\xa1est blokada prosje\xc4\x8dno po utakmici.'